**Ogledni primjer prilagodbi metoda, sadržaja i aktivnosti za darovite učenike**

**Izradile: Ivana Prezzi, Magda Barišić i Ana-Marija Lovrić**

**Natjecateljski zadatak: „Zdrave proteinske pločice“**

**Trajanje: 180 min**

Vaša poslovna organizacija „y“ dugogodišnji je proizvođač zdravih snack proizvoda. Na tržištu posluje već više od deset godina. U skladu s vašim poslovnim iskustvom, odlučili ste proširiti svoj asortiman novim proizvodom – **zdravim proteinskim pločicama**. Zadatak je razviti cjelokupni koncept proizvoda i plan za njegovo plasiranje na tržište.

**Zadatak:**

**1. Naziv poslovne organizacije i izrada logotipa**

Potrebno je:

* osmisliti naziv poslovne organizacije „y“ u skladu s djelatnošću,
* obrazložiti odabrani naziv poslovne organizacije,
* izraditi logotip poslovne organizacije korištenjem digitalnog alata po odabiru prema sljedećim smjernicama:
  + **Naziv organizacije**: uključiti naziv poslovne organizacije u logotip,
  + **Boje**: koristiti maksimalno tri boje koje se dobro slažu i stvaraju vizualni kontrast; boje bi trebale biti komplementarne,
  + **Font**: koristiti jedan do dva lako čitljiva fonta, koji su čitljivi na svim pozadinama i u različitim veličinama, bez efekata sjene ili gradijenta,
  + **Kompozicija**: grafički i/ili tekstualni dio trebaju biti usklađeni i činiti jedinstvenu cjelinu; logotip treba biti primjenjiv na različitim veličinama pozadina,
  + **Rezolucija**: logotip mora biti izrađen u minimalno 300 dpi.

Izraditi rješenje, ispisati i pohraniti u MS Teamsu.

**2. Opis novog proizvoda – Zdrave proteinske pločice**

Vaš novi proizvod su zdrave proteinske pločice koje uključuju sve potrebne nutritivne sastojke koji doprinose općem zdravlju i dobrobiti potrošača. Proizvodnja proteinskih pločica uključuje pažljiv odabir visokokvalitetnih sastojaka, pravilnu obradu i kombinaciju okusa, kao i sigurnu konzumaciju.

Potrebno je:

* imenovati novi proizvod (proteinske pločice) u skladu s opisom proizvoda,
* opisati novi proizvod, navodeći:
  + osnovne karakteristike, kao što su okus, miris, boja,
  + sastojke proteinske pločice,
  + primarnu ambalažu proizvoda,
  + zdravstvene koristi ili nutritivne vrijednosti,
  + način upotrebe.

Izraditi rješenje, ispisati i pohraniti u MS Teamsu.

**3. Dizajn etikete za novi proizvod**

Kako biste bili prepoznatljivi među potrošačima, potrebno je osmisliti kreativan dizajn etikete za ambalažu svog novog proizvoda. Dizajn etikete treba biti usklađen s veličinom i oblikom ambalaže.

Etiketa mora sadržavati:

* logotip poslovne organizacije,
* naziv novog proizvoda (proteinske pločice),
* slikovne elemente koji će vizualno predstavljati proizvod.

Možete dodati dodatne elemente koji će pridonijeti atraktivnosti etikete.

Potrebno je:

* izraditi etiketu i pohraniti je kao sliku (.PNG, .JPG, .JPNG,…) u MS Teamsu,

**4. Tržišna opravdanost novog proizvoda**

Kako biste osigurali uspjeh novog proizvoda na tržištu, potrebno je istražiti tržište i konkurenciju.

Potrebno je:

* odrediti cijenu novog proizvoda (proteinske pločice),
* navesti minimalno dva konkurenta koji su prisutni na tržištu,
* obrazložiti prednosti novog proizvoda u odnosu na postojeće konkurentske proizvode te identificirati moguće prijetnje od supstituta (zamjena),
* prikazati planiranu prodaju (količinski i vrijednosno) za jednu godinu (svibanj 2024. – svibanj 2025.) u obliku tablice. Tablica treba sadržavati naslov, tabelarni dio i izvor podataka.

Izraditi rješenje u MS Excelu, ispisati i pohraniti u MS Teamsu.

**5. Anketa za istraživanje tržišta**

Vaša organizacija odlučila je provesti anketu s ciljem prikupljanja podataka o stavovima potrošača vezano za konzumaciju zdravih proteinskih pločica i mogućnost dostupnosti proizvoda.

Potrebno je:

* izraditi online anketu pod nazivom **„Snaga u zalogaju“** koristeći digitalni alat po odabiru,
* anketa treba sadržavati pet pitanja (četiri zatvorenog tipa i jedno otvorenog tipa) u skladu s ciljem istraživanja.

Izraditi rješenje, ispisati i pohraniti u MS Teamsu.

**6. Distribucijski kanali za novi proizvod**

Na temelju provedenog anketiranja i analize tržišta, potrebno je odrediti tri distribucijska kanala koja planirate koristiti za prodaju vašeg novog proizvoda.

Potrebno je:

* navesti i obrazložiti tri distribucijska kanala koja ćete koristiti za plasman proteinskih pločica na tržište,
* izraditi rješenje, ispisati i pohraniti u MS Teamsu.

**Cilj zadatka:**

Ovaj zadatak je osmišljen kako bi se testirale poduzetničke vještine natjecatelja, kao i sposobnost razvijanja i plasiranja novog proizvoda na tržište. Uključuje kreativno razmišljanje, istraživanje tržišta i poznavanje osnovnih poslovnih strategija.

Sretno natjecateljima!